

VLADA REPUBLIKE HRVATSKE

Zagreb, 6. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o objavi Ugovora između Vlade Republike Hrvatske i Organizacije Ujedinjenih naroda za obrazovanje, znanost i kulturu u vezi s nastavkom djelovanja Međunarodnog centra za podvodnu arheologiju u Zadru, Republika Hrvatska kao centra 2. kategorije pod pokroviteljstvom UNESCO-a |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 30. stavka 1. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_ 2023. donijela

**U R E D B U**

**o objavi Ugovora između Vlade Republike Hrvatske i Organizacije Ujedinjenih naroda za obrazovanje, znanost i kulturu u vezi s nastavkom djelovanja Međunarodnog centra za podvodnu arheologiju u Zadru, Republika Hrvatska kao centra 2. kategorije**

**pod pokroviteljstvom UNESCO-a**

**Članak 1.**

Objavljuje se Ugovor između Vlade Republike Hrvatske i Organizacije Ujedinjenih naroda za obrazovanje, znanost i kulturu u vezi s nastavkom djelovanja Međunarodnog centra za podvodnu arheologiju u Zadru, Republika Hrvatska kao centra 2. kategorije pod pokroviteljstvom UNESCO-a, potpisan u Parizu 20. veljače 2023. i u Zagrebu 22. veljače 2023., u izvorniku na hrvatskom i engleskom jeziku.

**Članak 2.**

Tekst Ugovora iz članka 1. ove Uredbe u izvorniku na hrvatskom jeziku, glasi:

**UGOVOR**

**IZMEĐU**

**VLADE REPUBLIKE HRVATSKE**

**I**

**ORGANIZACIJE UJEDINJENIH NARODA ZA**

**OBRAZOVANJE, ZNANOST I KULTURU**

**U VEZI S**

**NASTAVKOM DJELOVANJA**

**MEĐUNARODNOG CENTRA ZA PODVODNU ARHEOLOGIJU**

**U ZADRU, REPUBLIKA HRVATSKA**

**KAO CENTRA 2. KATEGORIJE**

**POD POKROVITELJSTVOM UNESCO-A**

Vlada Republike Hrvatske

i

Organizacija Ujedinjenih naroda za obrazovanje, znanost i kulturu

*uzimajući u obzir* Konvenciju UNESCO-a o zaštiti podvodne kulturne baštine (Pariz, 2001.), a posebice članke 2.2., 19., 20. i 21. kojima se potiču međunarodna suradnja, razmjena znanja i osiguravanje stručnog osposobljavanja u području podvodne arheologije,

*uzimajući u obzir* Rezoluciju (34 C/Rezolucija 40, 2007.) kojom je Opća konferencija UNESCO-a odobrila osnivanje u Republici Hrvatskoj Međunarodnog centra za podvodnu arheologiju u Zadru kao centra 2. kategorije pod pokroviteljstvom UNESCO-a i Ugovor potpisan između UNESCO-a i Vlade Republike Hrvatske 1. kolovoza 2008. godine. Ugovor o obnovi je potpisan 13. lipnja 2016. godine između UNESCO-a i Vlade Republike Hrvatske i stupio je na snagu 23. veljače 2017. godine na razdoblje od šest godina od dana njegova stupanja na snagu,

*podsjećajući* na Odluku Izvršnog odbora 215 EX/Odluka 18.V kojom je Izvršni odbor odlučio obnoviti status Međunarodnog centra za podvodnu arheologiju u Zadru, Republika Hrvatska kao centra 2. kategorije pod pokroviteljstvom UNESCO-a te ovlastio glavnog/u ravnatelja/icu da potpiše odgovarajući Ugovor i Memorandum o suglasnosti,

*u želji* da se definiraju odredbe i uvjeti kojima se uređuje okvir za suradnju između Vlade Republike Hrvatske i UNESCO-a koji će ovim Ugovorom biti odobren navedenom Centru,

**SPORAZUMJELE SU SE KAKO SLIJEDI:**

**Članak 1.**

**ODREĐIVANJE POJMOVA**

U ovom Ugovoru,

1.1. ,,UNESCO” znači Organizacija Ujedinjenih naroda za obrazovanje, znanost i kulturu.

1.2. ,,Vlada” znači Vlada Republike Hrvatske.

1.3. ,,Centar” znači Međunarodni centar za podvodnu arheologiju u Zadru, Republika Hrvatska.

1.4. ,,Ministarstvo kulture i medija” znači Ministarstvo kulture i medija Republike Hrvatske.

1.5. ,,stranke” znači Vlada i UNESCO.

1.6. ,,Konvencija iz 2001.” znači UNESCO-ovu Konvenciju o zaštiti podvodne kulturne baštine koju je usvojila Opća konferencija UNESCO-a u Parizu 2. studenog 2001. godine.

1.7. ,,podvodna kulturna baština” označava „podvodnu kulturnu baštinu” kako je određena u članku 1. Konvencije iz 2001. godine.

**Članak 2.**

**NASTAVAK DJELOVANJA**

Vlada je suglasna poduzeti sve mjere koje mogu biti potrebne kako bi osigurala nastavak djelovanja Centra u Zadru kao centra 2. kategorije pod pokroviteljstvom UNESCO-a, kako je to predviđeno ovim Ugovorom.

**Članak 3.**

**SVRHA UGOVORA**

Svrha ovog Ugovora jest definiranje odredaba i uvjeta kojima se uređuje suradnja između Vlade, UNESCO-a u vezi s Centrom, kao centrom 2. kategorije pod pokroviteljstvom UNESCO-a, kao i prava i obveza koje za stranke iz njega proizlaze. Na temelju ovog Ugovora UNESCO i Centar će zaključiti Memorandum o suglasnosti u vezi s nastavkom djelovanja Međunarodnog centra za podvodnu arheologiju u Zadru, Republika Hrvatska, kao centra kategorije 2 i pravima i obvezama koje iz toga proizlaze za stranke.

**Članak 4.**

**PRAVNI POLOŽAJ**

4.1. Centar je neovisan o UNESCO-u.

4.2. Vlada i Međunarodni centar za podvodnu arheologiju u Zadru osiguravaju da Centar na državnome području uživa funkcionalnu autonomiju potrebnu za obavljanje svojih aktivnosti te pravnu sposobnost:

a) ugovaranja;

b) pokretanja sudskoga postupka;

c) stjecanja pokretne i nepokretne imovine i raspolaganja njome.

**Članak 5.**

**OSNIVAČKI AKT**

Vlada i Centar osigurat će da Osnivački akt Centra sadrži odredbe kojima se precizno opisuje:

a) pravni položaj Centra unutar nacionalnoga pravnog poretka, pravna sposobnost potrebna za izvršavanje njegovih funkcija i prihvat financijskih sredstava, naplatu pruženih usluga te stjecanje svih sredstava potrebnih za njegovo djelovanje;

b) upravljačka struktura Centra kojom se omogućuje zastupljenost UNESCO-a unutar njegova Upravnog vijeća.

**Članak 6.**

**CILJEVI I ZADAĆE**

Ciljevi i zadaće Centra su:

1. snažno promicati Konvenciju iz 2001. te njezinu provedbu u Europskoj uniji, jugoistočnoj Europi i ostalim državama članicama UNESCO-a;
2. djelovati kao kontaktna točka i osigurati platformu za dijalog i sudjelovanje u području podvodne arheologije unutar Europske unije, jugoistočne Europe i širom svijeta;
3. stručno osposobljavati podvodne arheologe i stručnjake konzervatore, na nacionalnoj i međunarodnoj razini, praktično i teoretski;
4. poticanjem međunarodne suradnje unaprijediti znanstveno istraživanje vezano uz nalazišta podvodne kulturne baštine, analizu nalaza i njihovu prezentaciju te restauraciju predmeta izvađenih iz vode, kao i pokrenuti i/ili pridružiti se međunarodnim naporima u ovom području;
5. poticati i omogućivati razmjenu znanja u disciplini podvodne arheologije u Europskoj uniji, jugoistočnoj Europi i državama strankama Konvencije iz 2001.;
6. učinkovito upravljati novim kompleksom i koristiti njegove prostore za organiziranje regionalnih i međunarodnih konferencija i radionica, kao i lokalnih događanja i izložbi s ciljem podizanja svijesti o podvodnoj kulturnoj baštini i obrazovanja šire javnosti.

**Članak 7.**

**UPRAVNO VIJEĆE**

7.1. Centrom rukovodi i nadzire ga Upravno vijeće koje se imenuje svake četiri godine i kojeg čine:

a) četiri predstavnika(ce) Vlade ili njihovih ovlaštenih predstavnika;

b) jednog predstavnika glavnog/e ravnatelja/ice UNESCO-a. Trošak sudjelovanja predstavnika snosi Vlada ili Centar;

c) do dva predstavnika države(-a) članice(-a) i/ili pridruženih države(a) članice s pravom glasa, koja(e) je(su) Centru poslala(e) obavijest za sudjelovanje u aktivnostima Centra u skladu s odredbama članka 11.2. i iskazale interes da budu zastupljene u Vijeću. Ako više od dvije države članice UNESCO-a zatraže da budu zastupljene, primjenjivat će se mehanizam rotacije na razdoblje od dvije godine. Troškove u vezi sa sudjelovanjem predstavnika snosit će odgovarajuća država članica(e) ili pridružena(e) članica(e) UNESCO-a.

7.2. Upravno vijeće:

a) odobrava dugoročne i srednjoročne programe Centra;

b) odobrava godišnji plan rada i financijski plan Centra, uključujući raspored zapošljavanja;

c) pregledava i odobrava korištenje godišnjih financijskih sredstava;

d) pregledava godišnja i izvješća o evaluaciji koja podnosi ravnatelj/ica Centra, uključujući izvješća o doprinosu centra UNESCO-ovom odobrenom programu i proračunu (C/5), globalnoj strategiji i akcijskim planovima kao i prioritetima sektorskih programa, te kreira povratne strategije za jačanje takvog doprinosa;

e) pregledava periodična izvješća o reviziji financijskih izvješća Centra i prati osiguravanje takvih računovodstvenih evidencija za pripremu financijskih izvještaja;

1. donosi za Centar opće akte te određuje financijske, administrativne postupke te postupke upravljanja ljudskim potencijalima u skladu s propisima zemlje;
2. odlučuje o sudjelovanju regionalnih međuvladinih kao i međunarodnih organizacija u radu Centra.

7.3. Upravno vijeće se sastaje na redovitoj sjednici u pravilnim razmacima, najmanje jednom svake kalendarske godine. Ono se sastaje na izvanrednoj sjednici, ako ga sazove predsjedatelj, bilo na njegovu/njezinu vlastitu inicijativu ili na zahtjev glavnog/e ravnatelja/ice UNESCO-a ili dvije trećine njegovih članova.

7.4. Upravno vijeće donosi poslovnik o svom radu.

**Članak 8.**

**DOPRINOS VLADE**

8.1. Vlada osigurava sva sredstva, financijska ili u naravi, potrebna za upravljanje i pravilno funkcioniranje Centra.

8.2. Vlada se obvezuje:

a) preuzeti u cijelosti tijekom razdoblja 2023. – 2031. godine troškove rada i održavanja Centra, uključujući troškove administrativnog i znanstvenog osoblja potrebnog za obavljanje njegovih funkcija, u skladu s međunarodnom ulogom Centra;

b) osigurati Centru godišnje iz državnog proračuna, preko Ministarstva kulture i medija, minimalni iznos od 446.254,90 USD, od čega 358.997,69 USD za ljudske resurse, administraciju i održavanje; 87.257,21 USD za programe podvodne arheologije, uključujući istraživanja, restauraciju i obrazovne aktivnosti. Proračun se dostavlja na račun Centra;

c) staviti na raspolaganje Centru sredstva potrebna za daljnje radove na izgradnji samostanskog kompleksa u Zadru i opremu prostora. U cijelosti preuzima održavanje ovih prostora i tehničke opreme, kao i osiguravanje sredstava za rad Centra;

d) preuzeti sudjelovanje u iznosu od 30% ukupnog troška za svaki međunarodni projekt kojeg provodi Centar.

**Članak 9.**

**FINANCIJSKI DOPRINOS UNESCO-u**

S ciljem nadoknade troškova UNESCO-a u upravljanju, praćenju, izvješćivanju i drugim operativnim procesima u odnosu na institute i centre kategorije 2, Vlada doprinosi odgovarajućem UNESCO-vom programskom sektoru godišnji iznos od najmanje 1.000,00 USD do 31. prosinca svake godine od stupanja na snagu ovog Ugovora.

**Članak 10.**

**DOPRINOS UNESCO-a**

10.1. UNESCO može osigurati pomoć, po potrebi, za aktivnosti Centra, u skladu s UNESCO-ovim odobrenim programom i proračunom (C/5), uključujući globalnu strategiju i akcijske planove kao i prioritete sektorskih programa:

1. osiguravanjem pomoći svojih stručnjaka u specijaliziranim područjima Centra;
2. uključivanjem u povremene razmjene djelatnika kada je to primjereno, s tim da dotični djelatnici ostaju na platnome popisu organizacija otprematelja;
3. privremenim upućivanjem svojih djelatnika, o čemu može odlučivati glavni/a ravnatelj/ica UNESCO-a u iznimnim slučajevima, ako je to opravdano provedbom zajedničke aktivnosti ili projekta u okviru prioritetnoga područja strateškoga programa.

10.2. U svim prethodno navedenim slučajevima takva se pomoć neće poduzimati, osim u okviru odredaba programa i proračuna UNESCO-a, te će UNESCO državama članicama UNESCO-a podnijeti račune koji se odnose na takvu uporabu kompetencija njegovih djelatnika i vezane troškove.

**Članak 11.**

**SUDJELOVANJE**

11.1. Centar će poticati sudjelovanje država članica i pridruženih članica UNESCO-a koje u skladu s njihovim zajedničkim interesom u ciljevima Centra, žele surađivati s Centrom.

11.2. Države članice i pridružene članice UNESCO-a koje žele sudjelovati u aktivnostima Centra i biti zastupljene u Upravnom vijeću kao članovi, kako je predviđeno ovim Ugovorom, u tu svrhu šalju Centru obavijest. Ravnatelj/ica će obavijestiti stranke Ugovora i druge države članice sudionice o primitku takvih obavijesti.

**Članak 12.**

**ODGOVORNOST**

S obzirom na to da je Centar pravno odvojen od UNESCO-a, potonji nije pravno odgovoran za djela ili propuste Centra te stoga ne podliježe nijednom pravnom postupku, niti ima obveze bilo koje vrste, financijske ili druge, osim odredbi izričito navedenih u ovom Ugovoru.

**Članak 13.**

**EVALUACIJA**

13.1. UNESCO može u svako doba provesti evaluaciju aktivnosti Centra koje financira Centar ili dotična država članica kako bi se utvrdilo:

1. ostvaruje li Centar značajan doprinos odobrenom programu i proračunu UNESCO-a (C/5 dokument), tijekom razdoblja nastavka djelovanja, uključujući globalnu strategiju i akcijske planove kao i prioritete sektorskih programa;
2. jesu li aktivnosti koje Centar učinkovito provodi u skladu s onima navedenim u ovom Ugovoru.

13.2. U svrhu obnove ovog Ugovora UNESCO provodi evaluaciju doprinosa Centra odobrenom programu i proračunu UNESCO-a (C/5 dokument), tijekom razdoblja nastavka djelovanja, uključujući globalnu strategiju i akcijske planove kao i prioritete sektorskih programa. Ovu evaluaciju, koju vodi UNESCO, u cijelosti će financirati Vlada i/ili Međunarodni centar za podvodnu arheologiju u Zadru.

13.3. UNESCO se obvezuje podnijeti Centru i državi(ama) članici(cama) zaključke o provedenoj evaluaciji te staviti na raspolaganje izvješće o evaluaciji na mrežne stranice relevantnog programskog sektora.

13.4. Nakon zaključaka evaluacije svaka od stranaka ima opciju zahtijevanja revizije sadržaja Ugovora ili otkazivanja Ugovora, kako je to predviđeno u člancima 17. i 18. Ugovora.

**Članak 14.**

**UPORABA NAZIVA I LOGOTIPA UNESCO-a**

14.1. Centar može navoditi svoju povezanost s UNESCO-om. Stoga može koristiti pored svog naziva navod ,,pod pokroviteljstvom UNESCO-a”.

14.2. Centar je ovlašten koristiti logotip UNESCO-a ili neku njegovu verziju na svojim memorandumima i dokumentima, uključujući elektroničke dokumente i mrežne stranice, u skladu s uvjetima koja su utvrdila upravna tijela UNESCO-a.

14.3. U nedostatku valjanog Ugovora s UNESCO-om strogo je zabranjeno korištenje UNESCO-ovog imena i logotipa na memorandumima i dokumentima, uključujući elektroničke dokumente i mrežne stranice Međunarodnog centra za podvodnu arheologiju u Zadru, Republika Hrvatska.

**Članak 15.**

**STUPANJE NA SNAGU**

Ovaj Ugovor stupa na snagu, nakon što ga stranke potpišu, datumom primitka od strane UNESCO-a pisane obavijesti kojom Vlada Republike Hrvatske obavješćuje UNESCO o ispunjenju unutarnjih pravnih postupaka vezanih uz stupanje na snagu Ugovora.

**Članak 16.**

**TRAJANJE**

Ovaj se Ugovor sklapa na razdoblje od osam godina od datuma njegova stupanja na snagu. Ugovor se obnavlja ili raskida na temelju odluke Izvršnog odbora a slijedom preporuke glavne ravnateljice. U slučaju raskida Memoranduma o suglasnosti između UNESCO-a i Centra, ovaj će Ugovor prestati važiti istog datuma.

**Članak 17.**

**OTKAZIVANJE**

17.1. Svaka od stranaka ima pravo jednostrano otkazati ovaj Ugovor.

17.2. Otkaz proizvodi učinak u roku od 30 dana nakon primitka obavijesti koju je jedna od stranaka poslala drugoj.

17.3. U slučaju raskida Memoranduma o suglasnosti između Centra i UNESCO-a, ovaj će Ugovor prestati važiti istog datuma.

**Članak 18.**

**REVIZIJA**

Ovaj Ugovor može biti revidiran pisanim pristankom između Vlade i UNESCO-a uz uvažavanje preporuka evaluacijskog postupka.

**Članak 19.**

**RJEŠAVANJE SPOROVA**

Svaki spor koji proizlazi iz ovog Ugovora rješavat će se uzajamnim pregovorima i konzultacijama Stranaka.

**Članak 20.**

**PRIVILEGIJE I IMUNITETI**

Ništa u ovom Ugovoru ili u vezi s njim neće se smatrati odricanjem od bilo koje od povlastica i imuniteta UNESCO-a.

**U POTVRDU TOGA,**

niže potpisani potpisali su ovaj Ugovor.

Sastavljeno u dva izvornika, svaki na hrvatskom i engleskom jeziku, svi su tekstovi jednako vjerodostojni. U slučaju razlika u tumačenju, mjerodavan je engleski tekst.

Za Vladu Republike Hrvatske Za Organizaciju Ujedinjenih naroda za

obrazovanje, znanosti i kulturu

dr. sc. Nina Obuljen Koržinek, v.r. Audrey Azoulay, v.r.

ministrica kulture i medija glavna ravnateljica

Datum: 22.2.2023. Datum: 20.2.2023.

**Članak 3.**

Provedba Ugovora iz članka 1. ove Uredbe u djelokrugu je tijela državne uprave nadležnog za poslove kulture.

**Članak 4.**

Na dan stupanja na snagu ove Uredbe Ugovor iz članka 1. ove Uredbe nije na snazi, te će se podaci o njegovu stupanju na snagu objaviti sukladno odredbi članka 30. stavka 3. Zakona o sklapanju i izvršavanju međunarodnih ugovora.

**Članak 5.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Vlada Republike Hrvatske je 2008. osnovala Međunarodni centar za podvodnu arheologiju u Zadru, Uredbom o osnivanju Međunarodnog centra za podvodnu arheologiju u Zadru („Narodne novine“, broj 33/08.). Centar se specijalizirao za podvodnu arheologiju i konzervaciju podvodne kulturne baštine te se bavi organizacijom treninga, konzervacijskih radova i istraživanja podvodne baštine, čime pridonosi unaprjeđenju javne svijesti o podvodnoj baštini. Svojim djelovanjem aktivno provodi Konvenciju o zaštiti podvodne kulturne baštine.

Organizacija Ujedinjenih naroda za obrazovanje, znanost i kulturu (UNESCO) je prepoznala ovu vrijednu inicijativu te je, priznajući važnost podvodne kulturne baštine kao integralnoga dijela kulturne baštine čovječanstva, u odnosima Republike Hrvatske i UNESCO-a sklopljen, u Parizu 1. kolovoza 2008., Ugovor između UNESCO-a i Vlade Republike Hrvatske o uspostavljanju Regionalnog centra za podvodnu arheologiju u Zadru, Republika Hrvatska kao centra 2. kategorije pod pokroviteljstvom UNESCO-a. Navedeni Ugovor je sklopljen na razdoblje od šest godina, a sljedeći Ugovor potpisan je 13. lipnja 2016. također na razdoblje od šest godina.

Vlada Republike Hrvatske donijela je 2. veljače 2023. Odluku o pokretanju postupka za sklapanje Ugovora između Vlade Republike Hrvatske i Organizacije Ujedinjenih naroda za obrazovanje, znanost i kulturu u vezi s nastavkom djelovanja Međunarodnog centra za podvodnu arheologiju u Zadru, Republika Hrvatska, kao centra 2. kategorije pod pokroviteljstvom UNESCO-a. Navedenom Odlukom dana je ovlast ministrici kulture i medija da u ime Vlade potpiše ugovor.

Predmetni Ugovor potpisan je 20. veljače 2023. u Parizu od strane glavne ravnateljice UNESCO-a te 22. veljače 2023. u Zagrebu od strane ministrice kulture i medija.

Sklapanjem ovoga Ugovora odobrava se produljenje statusa centra 2. kategorije pod pokroviteljstvom UNESCO-a te se stvara pravni okvir i utvrđuju uvjeti odnosa i suradnje između Vlade Republike Hrvatske i UNESCO-a vezano uz djelovanje toga Centra.

Na temelju članka 30. stavka 1. Zakona o sklapanju i izvršavanju međunarodnih ugovora („Narodne novine“, broj 28/96.), propisano je da se akt o potvrđivanju međunarodnog ugovora s tekstom toga međunarodnog ugovora, kao i svaki drugi međunarodni ugovor, objavljuje, bez odgode, u „Narodnim novinama“, službenom listu Republike Hrvatske.

Slijedom navedenog predlaže se da Vlada Republike Hrvatske donese ovu uredbu.